LIETUVOS RESPUBLIKOS ŽEMĖS ŪKIO MINISTRO

ĮSAKYMAS

DĖL ŽEMĖS ŪKIO MINISTRO 2007 m. GRUODŽIO 12 d. ĮSAKYMO Nr. 3D-549 „DĖL VIETOS PLĖTROS STRATEGIJŲ, ĮGYVENDINAMŲ PAGAL LIETUVOS KAIMO PLĖTROS 2007–2013 METŲ PROGRAMOS KRYPTIES „LEADER METODO ĮGYVENDINIMAS“ PRIEMONĘ „VIETOS PLĖTROS STRATEGIJŲ ĮGYVENDINIMAS“, ATRANKOS TAISYKLIŲ PATVIRTINIMO“ PAKEITIMO

2009 m. liepos 10 d. Nr. 3D-492

Vilnius

Pakeičiu Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „LEADER metodo įgyvendinimas“ priemonę „Vietos plėtros strategijų įgyvendinimas“, atrankos taisykles, patvirtintas Lietuvos Respublikos žemės ūkio ministro 2007 m. gruodžio 12 d. įsakymu Nr. 3D-549 „Dėl vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „LEADER metodo įgyvendinimas“ priemonę „Vietos plėtros strategijų įgyvendinimas“, atrankos taisyklių patvirtinimo“ (Žin., 2007, Nr. 132-5388; 2009, Nr. 67-2728):

1. Papildau šiuo nauju 11.7 punktu (ankstesnįjį 11.7 punktą atitinkamai laikyti 11.8 punktu):

„11.7. strategijai pritarė visi strategijos vykdytojo (VVG) valdybos nariai (kiekvienas strategijos vykdytojo (VVG) valdybos narys savo nuomonę (pritarimą arba nepritarimą) turi išreikšti raštu ir pasirašydamas arba nepasirašydamas parengtą strategiją (strategijos vykdytojo (VVG) valdybos nario parašą sudaro – vardas, pavardė, parašas ir data);“.

2. Išdėstau 14.2.1 punktą taip:

„14.2.1. atlyginimas strategijos įgyvendinimą administruojantiems asmenims (darbo užmokestis, įskaitant visus darbdaviui – strategijos vykdytojui (VVG) – ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas su darbo teisiniais santykiais susijusias išmokas, jei strategijos įgyvendinimą administruojantis asmuo dirba pagal darbo sutartį, arba atlygis pagal paslaugų sutartį, kai strategijos įgyvendinimo administravimo paslaugas teikia juridinis asmuo arba Nuolatinio Lietuvos gyventojo individualios veiklos vykdymo pažymą turintis fizinis asmuo) (vienam visą darbo dieną dirbančio asmens darbo užmokesčiui per metus (atsižvelgiant į išdirbtą laiką) gali būti skirta ne daugiau kaip 32 400 Lt, išskaičius darbuotojui ir darbdaviui privalomus mokėti mokesčius. Visą darbo dieną dirbančio vadovo darbo užmokesčiui per metus (atsižvelgiant į išdirbtą laiką) gali būti skirta ne daugiau kaip 38 400 Lt, išskaičius darbuotojui ir darbdaviui privalomus mokėti mokesčius);“.

3. Išdėstau 14.2.6 punktą taip:

„14.2.6. kelionių ir (arba) transporto nuomos (tiesiogiai susijusios su strategijos įgyvendinimu). VVG darbuotojui gali būti suteikiama galimybė naudotis nuosavu automobiliu strategijos įgyvendinimo reikmėms, ir jam kas mėnesį gali būti mokama iki 15 proc. automobilio amortizacijos kompensacija (išreikšta Statistikos departamento paskutinį kartą paskelbtu šalies ūkio vidutinio mėnesinio darbo užmokesčio dydžiu). VVG gali numatyti mokėti automobilio amortizacijos kompensaciją tik vienam asmeniui;“.

Žemės ūkio ministras	Kazys Starkevičius